In gottes namen amen. allen den, die disen brieff ansehent lesent odˀ hoͤrent lesen tuͦn kunt ich, Claus Tuto, schultheiss ze den ziten Zovingen, und vˀgich offenlich mit disem brieff, dz des jares und
des tages, als dirr brieff geben ist, do ich offenlich inder statt Zovingen an offner strazze an der hocherbornen, durlùchtigen fùrsten statt, minˀ gnedigen herren, der hertzogen von Oͤsteriche, ze gericht sass, fùr mich kam
offenlich ingericht die wise, wolbescheiden frow Anna von Elsess, wilent Walthers von Elsess elichù wirtēn, mit Uͦlrich Schùtzzen, irem wʼssenthafften vogt, ze einem teil und hˀr Cuͦnrat, hˀr Heinrich und Hug Talakˀr, bruͦdˀ,
ze dem andern teil. und offnete und leit fùr vor mir ingerichte ze dem ersten die egenāt froͧ Anna von Elsess mit Hansen Mèlwer, irem fùrsprechen, das si mit willen und gunst des egen̄̄ Uͦlrich Schùtzzen, ir vogtes, dˀ da
under oͧgen stuͦnd, fùr sich und alle ir erben ineins ewigen, steten und vesten koͧffes wise und namen ze koͧffen geben hette den obgen̄̄ hˀr Cuͦnrat, hˀr Heinrichen und Hugen Talakrern, gebruͦdern, Adelheiten, iro muͦtˀ, und Annen,
iro swester, und iro erben ir huss, hoͧff und hoffstat mit aller siner zuͦgehoͤrde, dz gelegen ist Zovingen inder statt, vor meistˀ Heinrichs huss ùber von Surse und einhalb ruͤrt an des von Meringen, seligen, huss umb drithalb
hundert guldin guͦtˀ angold und vollen swerer, die si oͧch von den egen̄̄ hˀr Cuͦnrat, hˀr Heinrich, Hugen, gebruͦdern, Adelheiten, iro muͦtˀ, und Annen, ir swestˀ, gezalt, enphangen hatt und in iren nùtz bekert hatt, des si offenlich mit irem egen̄̄
vogt vˀjach vor mir ingericht und liess anrecht, wie si disen vorgen̄̄ koͧff vertgen und vollefuͤrren soͤlt, dz es hantfesti hett nu und jemˀ mer. do wart nach minˀ vrage erteilt uff den eid mit gesammetˀ und einhelligˀ urteilt, dz die vorgen̄̄
frow Anna von Elsess mit dem egen̄ Uͦlrich Schùtzzen, ir wʼssenthafften vogte, sich fùr sich und alle ir erben des obgen̄ hoͧffes, husses und hoͧffstat gar und gentzlich enzichen soͤlten und es mit allem rechten, so si darzuͦ hette odˀ jemer
gewùnnen moͤchte, inhant der vorgen̄̄ hˀr Cuͦnratz, hˀr Heinrichs, Hugen Talakrer, gebruͦder, Adelheiten, iro muͦtˀ, und Annen, ir swoͤstˀ, uff geben soͤlte lidklich und loͧs, niemer mer an zesprechen. und abˀ den beschech, dz recht wer do
ze stund und an der selben statt, do gab die egen̄̄ froͧ Anna von Elsess mit ir vogen̄̄ vogtes hand den vorgen̄̄ hˀr Cuͦnrat, hˀr Heinrich und Hugen, gebruͦdern, Adelheiten, iro muͦtˀ, un̄ Annen, iro swestˀ, un̄ allen iro erben uff lideklich und
loss fùr sich und alle ir erben den obgen̄ hoͤff, huss und hoffstat mit aller zuͦgehoͤrd und enzeche sich mit willen un̄ gunst des egen̄̄ ir voͧgtes inder dikgen̄̄ hˀr Cuͦnratz, hˀr Heinrich, Hugen, gebruͦdˀ, Adelheiden, iro muͦtˀ, un̄ Annen, iro
swester, hand zuͦ iro und iro erben hand, fùr sich und alle ir erben, alles des rechten und aller vordrung und ansprache, so si daran je gehette odˀ noch haben moͤchte, aller rechten und aller hilffe, geistlichs un̄ weltlichs gerichtes,
stetrechtz, burgrechtz, lantrechtz, aller fùnden und geverden, die nu sind oder jemˀ werdent, da mitte si oder ir erben wider disen vorgen̄̄ koͧff getuͦn moͤchten odˀ koͤnden an geverd, und lobte oͧch fùr sich und alle ir erben
disen selben koͧff eweklich, als er recht und redlich beschehen ist, vest und stett ze hanne und sin wer ze sinne nach dem rechten an allen stetten, wo es ✳ notdurfftig₎ wer odˀ wrde, do dis alles beschach als vor geschriben stat, do liessend an recht die vorgen̄̄ hˀr Cuͦnrat, hˀr Heinrich und Hug Talakrer, gebruͦder, von ir selbes und Adelheiden, iro muͦtˀ, und Annen, iro swestˀ, wegen mit Cuͦnrat von Phaffenach, iro fùrsprechen, ob diser vorgen̄̄
koͧff nùt als verre gevertigot und vollefuͤrz wer, dz es billich krafft und hantfesti haben soͤlt. do ward erteilt uff den eid von den, die ingerichte stuͤnden, und einhellig urteilt gesprochen, dz diser vorgen̄̄ koͧff umb dise
vorgen̄̄ stukk von recht und gewonheit der statt ze Zovingen als verr beschehen wer mit aller sicherheit, worten und werchen, so dar zuͦ notdurfftig waren, dz es billich krafft und macht haben sol nu und
jemˀ mer. und darub̄ setzzen ich, der obgen̄̄ richtˀ, die selben hˀr Cuͦnrat, hˀr Heinrich, Hugen Talakrˀ, gebruͦdˀ, Adelheiden, iro muͦtˀ, und Annen, iro swestˀ, zuͦ iro und iro erben hand des obgen̄̄ hoͧffes huses und hoffstat in
nùtzlich, ruͤwig gewer und vollen gewalt, ✳ dz ze niessen und zehan, als ir lidig eigen und in aller dˀ wise, als die selb frow Anna von Elsess es genossen und inne gehebt hatt, also und mit der bescheidenheit, dz
der egen̄̄ hoͧff, huss und hoͤffstat jaͤrklich gelten sond dem gotzhuss und dˀ stifft Zovingen zehen schilling₎ zinse phennig und ze vestem, warem urkùnd aller vorgen̄̄ dingen un̄ gedingen han ich, der vorgen̄̄
Claus Tuto, schultheiss, von des gerichtes wegen und durch bette wegen der obgen̄̄ froͧ Annen von Elsess, ir vorgen̄̄ vogtes und der vorgen̄̄ hˀr Cuͦnratz, hˀr Heinrichs, Hugen, gebruͦdˀ, Adelheiden, iro mutˀ, un̄ Annen,
iro swestˀ, min ingesigel offenlich gehenkt an disen brieff. darzuͦ och ich, die egen̄̄ Anna von Elsess, und ich, Uͦlrich Schùttzze, ir vogt, vˀjehen einer warheit aller der dingen, die vor von ùns geschriben stand
an disem brieff und dz wir disen koͧff gevertgot un̄ uffgeben hand und den oͧch loben eweklich, vest un̄ stett ze hān inaller dˀ wis, als ✳ da ✳ vor bescheiden ist. un̄ des ze warˀ zùgsami un̄ sicherheit diser
ding, so han ich, der egen̄̄ Uͦlrich Schùtz, fùr die egen̄̄ frow Annen von Elsess und ir erben invogtes wise min eigen ingsigel oͧch gehenkt an disen brieff, undˀ dz ich, die jetzgenāt Anna von Elsess mich
und min erben vˀbinde aller vorgeschribner sachen, wan ich eigens ingsigels nùt han. hie bi waren und sind gezùgen her Wernhˀ von Bùttikon, rittˀ, hˀr Uͦlrich Heideggˀ, kilcher ze Tuͤtwil, Heinrich Bittˀli,
Uͦlrich Rorreggˀ, Walthˀ Branbach, Uͦlrich Steinīg, Wernhˀ Schùtz und ander erber lùten vil. dis beschach und ward dirre brieff geben Zovingen inder statt, indem jare, do man zalt von gottes gebùrt tusent
drùhundert und sibentzig jare, darnach indem sechsten jar an dem naͤchsten mentag₎ vor dem palm sunnētag.